SET เปิดร่วง 2.65% นักลงทุนวิตกหลังเหตุบึ้มราชประสงค์
SET เปิดร่วง 2.65% นักลงทุนวิตกหลังเหตุบึ้มราชประสงค์ โดยเปิดตลาดภาคเช้า(18 ส.ค.) อยู่ที่ 1,371.34 จุด ปรับตัวลง 37.40 จุด หรือ 2.65% มูลค่าซื้อขายอยู่ที่ 5,097.49 ล้านบาท
18 ส.ค. 2558

ผู้สื่อข่าวรายงานว่า ดัชนี SET เปิดตลาดภาคเช้า(18 ส.ค.) อยู่ที่1,371.34  จุด ปรับตัวลง 37.40 จุด หรือ  2.65% มูลค่าซื้อขายอยู่ที่ 5,097.49 ล้านบาท
ทั้งนี้ ตลาดหุ้นไทยปรับตัวลงเนื่องจากเป็นแรงวิตกหลังเมื่อเย็นวานนี้มีเหตุการณ์ระเบิดขึ้นที่สี่แยกราชประสงค์ ซึ่งถือว่าเป็นศูนย์กลางเศรษฐกิจและการท่องเที่ยวของไทย โดยมีทั้งผู้เสียชีวิตและบาดเจ็บจำนวนมาก ถึงแม้ว่าหลังเกิดระเบิดจะยังไม่มีสถานการณ์รุนแรงต่อเนื่อง
บล.ฟินันเซีย ไซรัส คาดว่า SET มีโอกาสที่จะเกิดแรงขายในลักษณะ panic sell ก่อนได้ในช่วงแรก เพื่อรอดูว่าภาครัฐสามารถควบคุมสถานการณ์ให้อยู่ในความสงบไว้ได้ต่อเนื่องหรือไม่ ซึ่งถ้าเหตุการณ์ไม่ได้ลุกลามออกไปมากกว่านี้ คาดว่าตลาดจะมีแรงซื้อกลับเข้ามาหนุนให้รีบาวด์ขึ้นมาเคลื่อนไหวเป็นปกติได้อีกครั้งในเร็วๆ นี้ ดังนั้นยังแนะนำให้เน้นถือต่อเนื่องไว้ก่อนดีกว่า
บล.เคเคเทรด เหตุการณ์วางระเบิด ณ สี่แยกราชประสงค์ ช่วงหัวค่ำวานนี้ มีทั้งผู้เสียชีวิตและได้รับบาดเจ็บ ถือเป็นปัจจัยลบที่สั่นคลอนความเชื่อมั่นของนักลงทุนอย่างมีนัย เชื่อว่า มีโอกาสสูงมากที่จะเกิด Panic selling ในตลาดหุ้นไทยตั้งแต่ช่วงเปิดตลาดเช้า โดยเฉพาะหุ้นกลุ่มท่องเที่ยว จะได้รับผลกระทบเชิง Sentiment ค่อนข้างมากทั้งสนามบิน (AOT), สายการบิน (AAV, BA, NOK, THAI), โรงแรม (CENTEL, ERW, MINT) 
การเทขายด้วยความกลัวของนักลงทุน อาจทำให้ SET ปรับตัวลดลงมากเกินไป และเป็นโอกาสในเชิง Valuation มองแนวรับที่มีความสำคัญจุดแรกบริเวณ 1380 จุด ซึ่งเป็นเส้นค่าเฉลี่ย 200 สัปดาห์ของ SET และอีกจุดหนึ่ง ลึกลงไปบริเวณ 1350-1360 จุด น่าสนใจในเชิง Valuation เทียบเท่า P/E ratio ณ สิ้น 3Q58 ที่ 15 เท่า ซึ่งเป็นค่าเฉลี่ยย้อนหลัง 13 ปี + 0.5 S.D. เราประเมินว่า SET มีโอกาสเด้งฟื้นตัว เมื่อแตะแนวรับดังกล่าว